Dum in hujus seculi laboriosa peregrinatione vivitur, considerandum nobis est omnimodeque satagendum, ut ex rebus terrenis æterna mercemur habitacula. Unde ego Arbertus hoc ipsum volens peragere, dono Deo et sanctis ejus apostolis Petro et Paulo et loco Cluniensi, quas res meas in pago Arve[r]nico, in villa Scurolias sitas: hoc est una apenditia quæ mihi jure hereditario advenit. Et terminatur de uno latere terra Sancti Petri, de alio terra Sancti Galli, de IIIº et de IIIIº via puplica. Omnia quæ infra istos terminos concluduntur vel aspiciuntur, pro animæ meæ remedio, dono Deo. Faciant monachi Sancti Petri quod voluerint a die presenti et deinceps. Si quis huic donationi aliquam litem intulerit, auri libras III componat, et postea firma permaneat, stipulatione subnixa. Actum Cluniaci publice. S. Arberti, qui fieri et firmare rogavit. S. Arnaldi presbiteri. S. Huberti. Data mense februario, regnante Rotberto rege anno Iº.